*A rendelet tervezet elfogadásához*

*a* ***Mötv. 50. §-a alapján minősített többség*** *szükséges,*

*az előterjesztés* ***nyilvános ülésen tárgyalható!***

*200. számú előterjesztés*

Bátaszék Város Önkormányzat Képviselő-testületének 2022. október 26-án

16 órakor megtartandó ülésére

Önkormányzati rendeletek módosítása

|  |
| --- |
| **Előterjesztő:** dr. Bozsolik Róbert polgármester  **Készítette** : dr. Firle-Paksi Anna aljegyző  Diószeginé Halász Orsolya szociális ügyintéző    **Törvényességi ellenőrzést végezte:** Kondriczné dr. Varga Erzsébet jegyző  **Tárgyalja:**  valamennyi bizottság |

**Tisztelt Képviselő-testület!**

**Jelen előterjesztésben két meglévő rendelet módosítását terjesztjük a T. Képviselő-testület elé.**

1. **Bátaszék Város Önkormányzat Képviselő-testületének a települési támogatásról és egyéb szociális ellátásokról szóló 1/2019 (I.31.) önkormányzati rendeletének 23/A. §- a következőképpen rendelkezik az ünnepekhez kapcsolódó támogatásokról:**

*„23/A. § (1) A bizottság az önkormányzat költségvetésében közérdekű adományokra elkülönített keret terhére – hivatalból –* ***karácsonyi és húsvéti támogatás****t állapíthat meg a Bátaszéken élő, időszakosan vagy tartósan létfenntartási gondokkal küzdő személyek számára.*

*(2) A támogatás összege maximum* ***6.000 Ft****, mely természetbeni ellátás formájában nyújtható.”*

A 2019 év végén adománygyűjtést indítottunk a városban élő, támogatásra szoruló családok, gyermekek megsegítésére, amelyre pénzbeli és természetbeni felajánlásokat fogadunk és várunk. A családok részére tartós élelmiszert, 0-14 éves korú gyermekeknek játékokat, könyveket, ruhaneműt és kedvességeket gyűjtünk. A program gyakorlati bonyolításával a Gondozási Központot bíztuk meg, munkatársaik felmérik a családok, egyedülálló személyek támogathatóságát, valamint megszervezik a felajánlott adományok kiosztását.

A pénzbeli adományokat Bátaszék Város Önkormányzata „Ünnepekhez kapcsolódó Adományok” elnevezésű elkülönített számlájára várjuk. A számlán rendelkezésre álló keret – mivel adományokról van szó - mindig változhat, ezért a hatályos rendelet szerint két jogcímen, Szoc. rend. 12.§. (6) bek. és a 23/A.§. alapján két keretből finanszíroztuk az ünnepekhez kötődő támogatást. Viszont, ha az adományozott összegek lehetővé teszik, elsősorban ebből fedeznénk az adományozás költségét, de a hatályos rendeletünk jelenleg korlátozza az esetlegesen összegyűlt nagyobb pénzösszeg felhasználását. Az elmúlt időszakban láthatjuk és érezhetjük az áremelkedéseket, ami sajnos azt jelenti, hogy az eredetileg meghatározott maximum 6000 forintos összeg már komoly korlátozás a csomagok összeállításánál. A keret emelése nem jelent kötelezettséget arra nézve, hogy mit „kell elkölteni”, viszont lehetőséget teremt arra, hogy a rendelkezésre álló adományokból akár 15.000,- Ft értékű csomagokat is összeállíthasson a Gondozási Központ a rászorulók részére.

**Ennek megfelelően előkészítésre került az előterjesztés mellékletét képező rendelet-tervezet, amely a támogatás összegét a korábbi 6.000,- Ft helyett 15.000,- összegben maximalizálja.**

1. **Bátaszék Város Önkormányzata Képviselő-testületének a helyi gyermekvédelmi ellátásokról szóló 2/2010.(II.1.) önkormányzati rendeletének** **4. §-a szerint:**

***„****4. §. (1) Bátaszék Város Önkormányzata természetbeni ellátásként*

*a) a 0-2 éves közötti gyermekek számára a Meningococcus B törzs (agyhártyagyulladás), míg*

*b) a 6-24 hetes csecsemők számára a rotavírus megelőzése érdekében anyagi támogatást nyújt a védőoltásokhoz a város közigazgatási területén állandó lakóhellyel rendelkező jogosultak számára.*

*(2) Az (1) bekezdés a) pontjában meghatározott támogatásra való jogosultságról a bizottság, míg az (1) bekezdés b) pontjában meghatározott támogatásra való jogosultságról a polgármester dönt.”*

Fontosnak tartjuk a megkezdett program folytatását 2023-ban is, ezzel is biztosítva a kisgyermekek fertőző betegségekkel szembeni védettségét az esetenként súlyos szövődményekkel járó betegség elleni küzdelemben. Megvásárolt védőoltás készleteink még kitartanak, jelenleg nem szükséges vásárolni.

Jelenleg a védőoltások kérelmeinek elbírálása két hatáskörhöz kötődik. A rotavírus elleni védőoltások azonnali elbírálása polgármesteri hatáskörben van. Az agyhártyagyulladás elleni védőoltások elbírálása a szociális bizottság hatáskörében van, ami azt jelenti, hogy minden kérelem a bizottsági ülésre várakozik. A bizottságnak tulajdonképpen még mérlegelési lehetősége sincs, hiszen a támogatás nyújtása pusztán azon múlik, hogy a család jövedelmi viszonyai hogyan alakulnak. Előfordul, hogy kizárólag az oltással kapcsolatos kérelem elbírálása miatt rendkívüli ülést kell összehívni, hogy a védőoltást időben megkaphassa a gyermek vagy **oltási időpontot kell módosítani, mert a döntésre kell várni.** **A védőoltások zökkenőmentes biztosítása érdekében kérjük a T. Képviselő-testületet, hogy ezt a technikai jellegű rendelet-módosítást támogassa, így polgármesteri hatáskörben mindkét oltástípus rugalmas és gyors eljárásban biztosítható lenne a jogosultak részére.**

A fentiekre tekintettel kérjük az előterjesztés mellékletét képező rendelet elfogadását.

***HATÁSVIZSGÁLAT***

**a települési támogatásról és egyéb szociális ellátásokról szóló 1/2019 (I.31.) önkormányzati rendelet és a helyi gyermekvédelmi ellátásokról szóló 9/2021. (VII. 2.) önkormányzati rendelet módosításáról szóló rendelet tervezethez**

**Általános indokolás:**

A települési támogatásról és egyéb szociális ellátásokról szóló 1/2019 (I.31.) önkormányzati rendelet esetében:

A karácsonyi adományozásra fordítandó támogatás összegének megemelése szükséges - a megemelkedett élelmiszerárak miatt - ahhoz, hogy az előző évekhez hasonló mértékű adományban tudja az önkormányzat részesíteni a Bátaszéken élő, időszakosan vagy tartósan létfenntartási gondokkal küzdő személyeket.

A helyi gyermekvédelmi ellátásokról szóló 9/2021. (VII. 2.) önkormányzati rendelet esetében:

A védőoltásokhoz kapcsolódó támogatásra való jogosultság elbírálásának rendje módosul, a hatáskört - a minél rugalmasabb és gyorsabb ügyintézés érdekében – a képviselő-testület a polgármesterre ruházza át.

**Részletes indokolás:**

1.§-hoz: A karácsonyi adományozásra fordítandó támogatás összege 6.000,- Ft összegről 15.000,- Ft összegre emelkedik.

2.§-hoz: A védőoltásokhoz kapcsolódó támogatásra való jogosultság elbírálásának rendje módosul, a hatáskört a képviselő-testület a polgármesterre ruházza át.

3.§-hoz: Hatályba léptető rendelkezést tartalmaz.

**Társadalmi hatása:** egyszerűbb ügyintézés az ügyfeleknek

**Gazdasági hatása:** nincs

**Költségvetési hatása:** nincs

**Környezeti és egészségügyi következmények:** nincs

**Adminisztratív terheket befolyásoló hatása:** csökkenti az adminisztratív terheket

**A jogszabály megalkotásának szükségessége:** önkéntes

**A jogalkotás elmaradásának következményei:** nincs

**A jogszabály alkalmazásához szükséges személyi, szervezeti, tárgyi és pénzügyi feltételek:** plusz feltételek biztosítására nincs szükség

**Véleményeztetés:** az önkormányzat valamennyi bizottsága